Dwelms, wapens by Westville-tronk ondersoekArgieffoto Die minister van korrektiewe dienste, Ronald Lamola, eis antwoorde ná twee skokvideo’s, wat klaarblyklik by die Westville-gevangenis gemaak is, wys hoe gevangenes openlik dwelms gebruik, asook hoe korrektiewe beamptes glo wapens aan hulle gee en hulle aanmoedig om te baklei. Chrispin Phiri, Lamola se woordvoerder, sê die minister eis nou om te weet wie die amptenare aan diens was, of hulle aan enige tugproses onderwerp is en of ŉ saak van die handel in dwelms by die polisie aangemeld is. “Die verslag moet so gou moontlik bekend gemaak word. Ons is nie ŉ wettelose land nie. Instellings wat veronderstel is om oortreders te rehabiliteer, kan nie ŉ nes van wetteloosheid wees nie,” het Lamola gesê. “Daar is geen plek in ons samelewing vir amptenare by belangrike instellings soos korrektiewe dienste wat geen respek vir die wet het nie. “As die ondersoek bevind dat enige beleid of wetgewing oortree is, gaan daar ernstige gevolge vir die betrokke mense wees. Ons samelewing vereis die hoogste vlak van dissipline en verantwoordbaarheid van die hele strafregstelsel,” het Lamola gesê.